Mara ta’ 35 sena minn Baħar iċ-Ċagħaq kienet akkużata li pprovat toqtol lil għarus tagħha meta allegatament saqet għal fuqu u kissritlu saqajh. L-Ispettur Josric Mifsud qal lil qorti li l-inċident seħħ wara argument bejn l-akkużata Anita Azzopardi u l-għarus tagħha Alfred Mamo. Hija qalet li Mamo kien fis-sakra u tefagħlha  xi ġebel fuq il-karozza tagħha tal-għamla Honda Civic. L-avukat difensur qalet li wara l-argument, kienet l-akkużata stess li wasslet lill-vittma l-isptar. Hija qalet li l-akkużata kellha impjieg u tlett itfal,wieħed ta’ sebgħa, ta’ tmienja u 12-il sena u aġġixxiet biss wara li sfat attakkata. Madanakollu l-Ispettur qal li l-Pulizija kellha rapporti mir-raġel tagħha Kevin Azzopardi li hija kienet qed tibqa’ barra tard bil-lejl, ma kinitx qed tieħu ħsieb uliedha u li pprovat anke ttajjar lilu bil-karozza. Qal li kellhom rapport ukoll mingħand Mamo li marret quddiem l-ambaxxata Russa u tefgħetlu l-mutur mal-art. Il-Maġistrat Ian Farrugia ta l-ħelsien mill-arrest lil Azzopardi fuq depożitu ta’ €2000 u garanzija personali ta’ €10,000.